als_Latn dik_Latn sag_Latn
Kategoria e Parë do të jetë më interesante sezonin tjetër për nga historia që afron me atë të Kategorisë Superiore. Paradoksin e fundit të realitetit të futbollit shqiptar përpiqen ta shpjegojnë Shkëlqim Muça dhe Faruk Sejdini
Aranit Muraçi
Pas rënies së Dinamos, edhe skuadra tjetër e kryeqytetit me më shumë trofe në vend, Tirana, nuk do të jetë më midis skuadrave më të mira gjatë edicionit të ri futbollistik. Kampionati i 79-të Kombëtar i Futbollit do të ketë si kryefjalë të kryeqytetit në Kategorinë Superiore, derbin Partizani-Kamza. Do të jetë një ndeshje derbi pa histori, çka ka bërë që të shtohen debatet mbi ndryshimin e formulës me 10 ekipe, që ka aktualisht Kategoria Superiore.
Por sezoni i ri 2017-2018, në Kategorinë e Parë, do të ketë një histori tjetër. Në Grupin B të kësaj kategorie ku garojnë 10 ekipe aq sa edhe në Superiore do të jetë pjesë edhe Tirana me 24 tituj kampionë, si dhe Dinamo me 18 tituj, që ka rënë prej disa sezonesh. Elbasani me dy tituj kampionë, ra këtë vit edhe më poshtë, në Kategorinë e Dytë, ndërsa pjesë e grupit të Tiranës dhe Dinamos do të jetë Besa, dy herë fituese e Kupës së Shqipërisë dhe një herë nën-kampione e vendit, si dhe Apolonia e Bylis. Mes 10 ekipeve pjesëmarrëse në Kategorinë Superiore, Partizani nderon garën me 15 tituj kampionë por nuk e njeh më këtë trofe prej 23 vitesh.
Vllaznia që i shpëtoi rënies me 9 tituj kampionë dhe Skënderbeu falë ecurisë së fundit me 7 tituj kampionë, shto edhe një që sapo fitoi Kukësi e një trofe të Flamurtarit, Kategoria Superiore ka mbetur “inferiore” para Kategorisë së Parë. Ky fenomen mbetet i padëgjuar në thuajse tërë ligat e botës. Vështirë të gjenden dy ekipet me më shumë trofe, që kanë zbritur në një kategori më poshtë. Në derbin e kryeqytetit, Tirana-Dinamo, që është zhvendosur në Kategorinë e Parë për sezonin e ri, në fushë do të ketë plot 42 tituj kampionë nga 78 kampionate kombëtare deri tani si dhe 28 trofe të Kupës së Republikës nga 65 finale të luajtura në historinë e këtij kompeticioni.
Ish-futbollisti i shquar i skuadrës së Tiranës, po ashtu ish-trajner dhe ish-drejtues i këtij klubi, Shkëlqim Muça, thotë se pas rënies ekipit aktual i duhet të dalë nga gjendja e krijuar. Nuk është e lehtë të përballesh me historinë, ndaj ana psikologjike në futboll është ajo çka duhet të kapërcejnë bardheblutë në këto momente. Sipas Muçës, lojtarët e Tiranës duhet të mos bien në gjendje negative sadopak të pashpresë të jenë, por duhet ta konsiderojnë veten si një skuadër e kategorisë së lartë.
Pyetja shtrohet se pse futbolli shqiptar arriti në këtë situatë? Ndodh edhe në ligat më të rëndësishme të kontinentit, ku gara është e fortë mes të gjitha skuadrave konkurrente, që të zbresë për një sezon apo më tepër ekipi më i mirë. I ka ndodhur edhe Juventus në Itali, të zbresë në Seria B, por pas një skandali që e shoqëroi një dekadë më parë, me trukimet e ndeshjeve. Vështirë të shohësh njëkohësisht në një kategori më poshtë dy ekipet më të titulluara të vendit. Imagjinoni rënien njëkohësisht të Realit të Madridit dhe të Barcelonës, në ligën e dytë spanjolle. Të Juventus dhe Milan në Seria B, të Bajern Mynih dhe Borusia Dortmund në Bundesligën e dytë, të Olimpiakos e Panathinaikos në ligën e dytë greke, apo të Gallatasarait e Besihktash në kategorinë e dytë turke. E paimagjinueshme, përveç se ka ndodhur në Shqipëri.
Faktorët që çuan në këtë situatë janë nga më të shumtit. Një nga trajnerët më të njohur në vend, Faruk Sejdini, thotë se ekipet që menaxhohen nga bashkitë kanë dalë nga kategoria elitare ose kanë rrezikuar të dalin gjatë këtij sezoni apo më herët. Ai ka përmendur ish-ekipet e tij që ka drejtuar, si Dinamon, Elbasanin, apo edhe Tiranën që ra këtë sezon. Por shtoi se kanë rrezikuar edhe Flamurtari, Vllaznia etj, klube që administrohen nga bashkitë respektive. Ky sezon u dominua nga tre ekipe që financohen nga tre biznesmenë të fuqishëm dhe nuk varen nga bashkitë. Pas suksesit të Skënderbeut prej 6 sezoneve radhazi, ekipi që financohet nga presidenti Ardian Takaj dhe jo nga bashkia e Korçës, radha për të ngritur trofeun ishte e Kukësit, që mbështetet te financat e presidentit, Safet Gjici. Bashkia e Kukësit pas titullit kampion thjesht akordoi për ekipin e çmimin e “Mirënjohjes”. Partizani, një tjetër ekip pretendent për titull në dy vitet e fundit, financohet thuajse tërësisht nga presidenti Gaz Demi. Duke parë ecurinë e kampionatit, Sejdini tha se nuk e kishte menduar që Kukësi do të dilte kampion vendi. - “Nuk e kisha menduar kurrë ecurinë kaq impresionuese të skuadrës së Kukësit, e cila me lojën e saj më la gojëhapur e më bëri shumë krenar.” Sipas Faruk Sejdinit, e vetmja zgjidhje që klubet të kenë sukses është privatizimi dhe jo administrimi nga bashkitë, pasi kjo formë është thuajse e dështuar. Paralajmërimi pas ekipeve qarave të mëdha, si Elbasani, Tirana, shkon për bashkitë e Vlorës dhe Shkodrës.
Koment
A mund të imagjinohen Barcelona dhe Real Madrid, në një kategori më poshtë!
Disa krahasime vlejnë më tepër për të vërtetën e rënies së Dinamos e Tiranës. Nën epokën e Silvio Berlusconi, Milan shkroi historinë e futbollit italian dhe atij evropian. Para këtij sezoni, Berlusconi në mungesë të sukseseve të kaluara dhe bazuar mbi kërkesat e larta të tifozëve, vendosi t’ia shesë aksionet e klubit të Milan një kompanie kineze.
Qëllimi, sipas tij, ishte se skuadra u përket tifozëve në radhë të parë, ndaj duhet të vazhdojë historinë e lavdishme. Të njëjtën gjë bënë edhe klubet e Inter në Seria A, apo të PSG e Monaco në Francë, të Chelsea e Manchester City në Angli, etj, që kanë afruar investitorë të fuqishëm për të qenë sa më konkurrent në Europë. Dhe janë ngjitur në pak vite, në majat e futbollit europian. Klubet shqiptare nga ana tjetër para se të ëndërrojnë investitorë të huaj, duhet të zgjidhin një herë e mirë çështjen e privatizimit. Aktualisht klubet tona nuk janë në gjendje të afrojnë biznesmenë vendas dhe jo më të huaj.
Në botën e biznesit askush nuk mund të investojë, pa pasur një bazë ligjore, për të shpresuar te kthimi i investimeve i çdo forme të mundshme. Në këtë situatë duket se klubet me histori në futbollin tonë si dhe politikat shtetërore për zhvillimin e futbollit kanë qenë krejtësisht të gabuar. Është ngadalësuar procesi i privatizimeve të tyre, proces që ka nisur që në vitin 2004 dhe vazhdon ende. Po ashtu është gabuar te shumica e klubeve edhe në afrimin e investitorëve seriozë. Vllaznisë pas mbijetesës i duhet të paguajë një borxh prej 74 mijë euro ish-kompanisë “Gea Sport”. Bashkia e Shkodrës, në rast se afron një investitor të ri për Vllazninë, ai me siguri do të ngurojë ose do të tërhiqet për shkak të borxheve të tilla, që kanë ardhur nga një keq-menaxhim i klubeve me histori në futbollin shqiptar. Kjo histori e trishtë nuk iu ndodhte klubeve elitare të vendit, çuditërisht, as në regjimin komunist. A nuk qenë Dinamo dhe Partizani, ekipet e privilegjuara të atij sistemi, të paktën sipas mendimit të tifozëve të Tiranës apo ndoshta edhe të Vllaznsë?
Por a nuk janë Tirana e Vllaznia, dy ekipe që numërojnë më shumë trofe të fituara pikërisht në ato vite. Madje më keq akoma, asnjëra nga këto dy ekipe elitare nuk rrezikoi gjatë regjimit komunist rënien në kategoritë inferiore, si tani, që u desh një ndeshje finale mes tyre për të rrëzuar bardheblutë kryeqytetas dhe për të shpëtuar kuqeblutë e Shkodrës. a.muraçi
Foto kryesore, Dinamo-Elbasani, derbi i këtij sezoni në Kategorinë e Parë zhvilluar në Cërrik, rezultoi vendimtar për katastrofën e dy herë kampionëve të Shqipërisë. Foto 2, nga ndeshja Real Madrid-Barcelona, marrë në Google
als_Latn kab_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn